Не першы раз пераканалася, што нашым дзецям патрэбна чытаць класікаў, сучасных пісьменнікаў. Ім неабходнае жывое слова. Яны ўмеюць слухаць, разважаць, ды яшчэ як! У іх ёсць цікавасць да ўсяго таго, што атачае іх. Мы, дарослыя: бацькі, настаўнікі, пісьменнікі павінны выхоўваць моладзь на ўласным прыкладзе, данесці да яе агульначалавечыя каштоўнасці, найлепшыя набыткі мінулых пакаленняў. Патрэбна часцей размаўляць з дзецьмі, падлеткамі, каб не страціць іх давер, паразуменне. Яны чакаюць ад нас гэтага. Пастаянныя клопат, увага, жаданне заўсёды прыйсці на дапамогу – справа нялёгкая ў імклівай мітусні паўсядзённага жыцця. Але справа неабходная і неадкладная. І яна абавязкова прынясе свой плён. Гэта сцвярджае мудрая і актуальная для ўсіх часоў прыказка: “Што пасееш, тое пажнеш”.